钦定古今图书集成/明伦汇编/氏族典/第269卷 > 王赡
## 钦定古今图书集成/明伦汇编/氏族典/第269卷 > 王赡

按《宋史王君万传》，“君万子赡，始因李宪以进，立战功，
积官至皇城使，领开州团练使。元符中知河州，以诈
增首级夺十一官。赡欲以功赎过，乃密画取青唐之
策，遣客诣章惇言状，惇下其事于孙路，路以为可取，
赡遂引兵入据其城，诏建为鄯州，进赡四方馆使、荥
州防御使。知州事黄履谓赏薄，乃拜维州团练使，为”
路钤辖。赡纵所部剽敓，羌众携贰，谋复青唐。王吉、魏
钊、种朴相继败没，将士夺气。书闻，帝震骇，于是曾布
言赡创造事端，以生边害，诏贬右千牛将军、房州安
置。言者论之不已。熙河又奏“青唐诸族怨赡入骨髓，
日图报复。”枢密院乞斩赡以谢一方，诏配昌化军，行
至穰县而缢。

===王庠===按《宋史王庠传》：“庠字周彦，荥州人。累世同居，号义门
王氏。祖伯琪，以义声著于乡。父梦易，登皇祐第。母向
氏，钦圣宪肃后之姑也。庠幼颖悟，七岁能属文。年十
三，居父丧，哀愤深切，闭户穷经史百家书传注之学，
寻师千里，究其旨归。早岁上范纯仁、苏辙、张商英书，
皆持中立不倚之论，吕陶、苏辙皆器重之。崇宁壬午”
岁，应能书为首选，下第径归，奉亲养志。母卒，终丧，复
举《八行》，事下太学，大司成，考定为天下第一，诏旌其
门。朝廷知其不可屈，赐号处士。寻改潼川府教授，赐
出身及章服，一日四命俱至，竟力辞不受。虽处山林，
唱酬赋咏，皆爱君忧国之言。太后念其姑，尝欲官，庠
以逊其弟、侄及甥，且以田均给庶兄及前母之姊。庠
卒，孝宗谥曰“贤节。”